Folketing
2006-05-19

Jeg vil også straks udløse spændingen og sige, at Det Konservative Folkeparti heller ikke kan støtte dette beslutningsforslag om, at man skal nedsætte et sagkyndigt udvalg. Nu kan jeg så også høre på den radikale ordfører, at man kan nøjes med mindre end det, og jeg synes, at det er meget positivt, for der har været udmeldinger både fra ministeren og fra de forskellige partier om at se konstruktivt på nogle af de problemstillinger, der selvfølgelig er rejst. Jeg vil gerne understrege, at for Det Konservative Folkeparti er det helt, helt centralt, at det grundlæggende element, der skal bære den lovgivning, vi har på området, er barnets tarv, og at det altid må være det, vi først tager hensyn til, før vi ser på andre ting. Det er jo en stor og principiel debat, kan man sige, om, hvilken alder der er bedst. Jeg synes, det er væsentligt at pointere, og det håber jeg så også vil indgå i de undersøgelser, man foretager, at som det forholder sig i dag, så er der jo væsentligt færre adoptivbørn end adoptivforældre.